השלב הראשון הוא שלב הרישום של הרובוט: המנתח ממפה את מבנה הברך של החולה ולאחר מכן מניע את הברך שלו על מנת שהרובוט יוכל להעריך את יציבות הברך. בשלב השני המנתח מבצע את התכנון באמצעות הרובוט תוך שימוש בסימולטור ממוחשב ובוחר את הציר המתאים לחולה הספציפי בין אם מדובר בציר קינמטי או ציר מכני, וזאת בהתחשבות בהדמיית טווח התנועה והיציבות של הברך. לאחר התאמת המשתל והמנח, יבצע המנתח בעזרת הרובוט חיתוכים מדויקים על מנת להשתיל את המשתל במנח המדויק ביותר. בהמשך, הניתוח מתנהל כניתוח רגיל שבו משתילים לברך משתל ניסיון ולאחר מכן המשתל הסופי.